**דו"ח סיכום תשע"ד**

1. **אודות הקליניקה**

הקליניקה לזכויות זקנים וניצולי שואה פועלת מזה כארבע שנים כחלק ממערך הקליניקות בפקולטה למשפטים באוניברסיטת בר אילן. הקליניקה עוסקת בזכויות זקנים וניצולי שואה ובמסגרת זו מכשירה סטודנטים למשפטים להעניק סיוע משפטי ולקדם את זכויות הזקנים בישראל. הקליניקה עושה כן הן על ידי מתן סיוע פרטני במיצוי זכויות, באמצעות קו פניות והן על ידי פעילות מחקרית וקידום התחום בפן העקרוני-מערכתי.

בשנת תשע"ד פעלו בקליניקה 16 סטודנטים בשנתם השלישית ללימודים **בליווי צמוד של עו"ד לילך שלום ובהנחיית ד"ר לילך לוריא**, והעניקו סיוע לזקנים ובני משפחותיהם **-**בתחום הזקנה.

הסיוע בקליניקה ניתן בנושאים הקשורים לזכויות ניצולי השואה, ביטוח לאומי, סיעוד, זכויות חולים, מוסדות טיפוליים, אפוטרופסות, דיור ובנושאים נוספים הקשורים למשפט וזקנה.

1. **קורס עיוני**

במהלך שנת הלימודים, בצד העבודה השוטפת בקליניקה, השתתפו הסטודנטים בקליניקה ב**קורס עיוני**, העוסק בהיבטים תיאורטיים ומעשיים של שוויון וזכויות, הנוגעים לזקנים בכלל ובניצולי שואה ביניהם, וכן עוסק בהיבטים האתיים של עבודה קלינית.

השיעורים הועברו הן על ידי ד"ר לילך לוריא ועורכת הדין בקליניקה והן על ידי אנשי מקצוע מובילים בתחום הזקנה וניצולי השואה: עו"ד אודי מוזס מוועידת התביעות, עו"ד דוד נויהוף מעמותת "אביב לשואה", ד"ר שרה אלון מבית הספר לעבודה סוציאלית בתל אביב, ד"ר מיטל סגל-רייך מהאגף לסיוע משפטי בחיפה, וכן מרצים מהפקולטה בבר אילן – ד"ר שירי רגב-מסלם וד"ר אורי אהרונסון.

1. **ערבי עיון**

גם השנה יזמה הקליניקה ערב עיון בנושא הקשור לתחום הזקנה ונגע לפרויקטים שביצעו הסטודנטים. כך, הסטודנטים זכו להעמיק את הידע שלהם דרך הכרת הנושא בכמה זוויות שונות, במטרה לפתח חשיבה ביקורתית.

ערב העיון הראשון היה בנושא של **גיל הפרישה.** הערב התקיים במסגרת השיעור בקליניקה שאליו הוזמן גם הקהל הרחב, וניסה להביא **דעות מנוגדות על השאלה האם יש צורך בפרישה חובה וכן על גיל הזכאות לקצבת זקנה של נשים וגברים**. הערב התקיים בהנחיית ד"ר לילך לוריא והשתתפו בו ד"ר דניאל גוטליב, סמנכ"ל תכנון ופיתוח במוסד לביטוח לאומי, עו"ד אינה סולטנוביץ-דוד, נציבה איזורית ירושלים והדרום בנציבות שוויון הזדמנויות בעבודה ועו"ד שושנה גביש,שותפה בכירה במשרד ש' הורוביץ, העומדת מאחורי העתירה נגד חוקיות פרישת החובה. בנוסף, השתתפו בערב חוקרים בכירים מהמוסד לביטוח לאומי.

ערב העיון השני כלל מפגש בין סטודנטים בפקולטה למשפטים לבין זוג ניצולי שואה, לקוחות של הקליניקה, שסיפרו את סיפורם – הן על מה שעבר עליהם לפני השואה ובמהלכה, והן ובעיקר, על הקשיים שבחזרה לחיים, העלייה לישראל והחיים כאן.

הערב, התקיים ביום השואה ואליו הוזמנו הסטודנטים למשפטים בקליניקה ומהקליניקה לזכויות אנשים בעלי מוגבלויות.

סיורים: בנוסף לשיעורים העיוניים, במהלך השנה ערכו 3 סטודנטים **תצפיות בוועדת העררים של ניצולי השואה** בבית משפט השלום בתל אביב, צפו בדיונים שנערכו, תיעדו את הקשיים שנתקלו בהם ניצולי השואה בועדת העררים והוציאו בעקבות זאת דף מידע שתכליתו להקל על ניצולי השואה בהכנה לדיונים.

התצפית המחישה לסטודנטים את משמעות ההתדיינות המשפטית והקושי של המעמד המשפטי והבירוקרטי שניצול השואה צריך להתמודד עימו על מנת להוכיח את תביעתו בגין נכות שנגרמה כתוצאה מרדיפות הנאצים. התצפיות העניקו לסטודנטים זווית ראייה נוספת לגבי התהליך שעובר ניצול השואה מול המערכת וחידדו את חשיבות עבודתם בקליניקה.

1. **העבודה המעשית בקליניקה**

הסטודנטים בקליניקה עוסקים בעבודה מעשית בדרכים שונות, המלוות ליווי מלא על ידי עורכת הדין בקליניקה:

הסטודנטים מפעילים **קו פניות**, אליו פונים זקנים, ניצולי שואה ואנשי מקצוע בנושאים הנוגעים לזקנה וניצולי שואה. לאחר היוועצות עם עורכת הדין בקליניקה מספקים הסטודנטים לפונים מענה הולם לבקשותיהם, במקרים מסוימים אף מספקת הקליניקה ייצוג משפטי בבתי המשפט או בועדות מעין שיפוטיות. **במהלך שנת תשע"ד הופעל קו הפניות החל מינואר 2014 והתקבלו כ-200 פניות בקליניקה** אשר טופלו בצורה מקיפה.

הפניות לקליניקה מגיעות מזקנים ובני משפחותיהם, שחלקם מגיעים לקו הפניות דרך האגף לסיוע משפטי, לשכות הרווחה, קופות החולים, הרשות לזכויות ניצולי השואה, הקרן לרווחת נפגעי השואה, ממרכז הארגונים, המשרד לאזרחים ותיקים וגופים נוספים העוסקים בתחום הזקנה וניצולי שואה.

במהלך השנה, הסטודנטים מחולקים לזוגות וכל זוג מקבל על עצמו **תיקים לטיפול מתמשך**. הנושאים בהם עוסקת הקליניקה הם מיצוי זכויות ניצולי שואה, קצבאות ביטוח לאומי, סיעוד, זכויות חולים, שכר טרחה מופרז לעו"ד או אנשי תיווך מניצולי שואה, בריאות, הפליה מחמת גיל, דיור מוגן ובתי אבות.

בנוסף למתן סיוע וייעוץ לפונים, הפעילות בקליניקה כוללת פרויקטים מחקריים הכוללים בין היתר כתיבת חוות דעת, דפי מידע וניירות עמדה על מנת **להנגיש את זכויות הזקנים בישראל ולקדם אותן** מול המוסדות השונים.

בשנת תשע"ד כתבו הסטודנטים:

* דף מידע המרכז הטבות לניצולי שואה, לאור השינויים בחוק ההטבות לקרבנות השואה.
* דף מידע לניצולי שואה – הכנה לקראת ועדת העררים בבית משפט השלום בתל אביב
* מחקר השוואתי בנוגע לגיל הזכאות לקצבת זקנה של נשים וגברים בעולם
* מחקר על קרן מעגלים – הקרן למען בעלי מקצועות שוחקים.
* טיוטת הצעת חוק לביטול פרישת החובה על פי הגיל הביולוגי
* טיוטת הצעת חוק לתיקון חוק הדיור המוגן הציבורי
1. **פעילות לשינוי מערכתי**

הקליניקה מקדמת פתרונות בנושאים עקרוניים מול מוסדות ממשלתיים וגופים נוספים, במטרה לספק מענה מערכתי.

להלן מספר תחומים בהם הקליניקה פעלה בשנת תשע"ד:

* השתתפות בועדת הכנסת לפניות הציבור בנושא תביעות הוצאה לפועל של ניצולי שואה על ידי אנשי תיווך – הקליניקה ממשיכה לקדם את התחום של ניצול ניצולי השואה על ידי אנשי תיווך ועורכי דין, הגובים שכר טרחה מופרז או שכר טרחה שאינו מגיע להם כלל. במסגרת זו השתתפה הקליניקה בדיון בכנסת בנושא, ולבקשת הקליניקה לקח על עצמו האגף לסיוע משפטי של משרד המשפטים את ייצוג ניצולי השואה בתביעות שהוגשו נגדם על ידי אנשי תיווך או עורכי דין, וזאת ללא בדיקת זכאות כלכלית.
* השתתפות בפורום ארגוני זכויות אדם וקליניקות בנוגע לתזכיר חוק האפוטרופסות, והצעות לתיקונו.
* יצירת שיתוף פעולה עם אגף האפוטרופוס הכללי לקידום זכויות חסויים הנתונים תחת אפוטרופוס.
1. **ייצוג בתיקים עקרוניים ופרטניים**

הקליניקה מייצגת הן בתיקים עקרוניים והן בתיקים פרטניים, ללא תשלום.

להלן מספר דוגמאות מהתיקים בהם עוסקת הקליניקה:

1. **שכר טרחה הנגבה מניצולי שואה**

גם השנה, המשיכו להגיע תלונות רבות של ניצולי שואה על תשלומים מופרזים לעורכי דין ולאנשי תיווך שייצגו אותם לצורך קבלת תגמולים כניצולי שואה.

* הקליניקה ייצגה שתי נתבעות על ידי עורך דין, שהגיש נגדן תביעות בהוצאה לפועל ובהן דרישה לחייבן בשכר טרחה מופרז. מדובר בשתי ניצולות שואה מבוגרות, שאינן יודעות קרוא וכתוב בעברית. **בית משפט השלום בכפר סבא, בפסק דין ראשון מסוגו, קיבל את עמדתה המשפטית של הקליניקה בנוגע לנוסח צו להגבלת שכר הטרחה בייצוג ניצולי שואה לפי חוק נכי רדיפות הנאצים ודחה את תביעתו המוגזמת של עורך הדין.** על החלטה זו הגיש עורך הדין ערעור לבית המשפט המחוזי, שגם במסגרתו תייצג הקליניקה את ניצולות השואה.
* הקליניקה מייצגת ניצולת שואה, יוצאת אושוויץ שנתבעת על ידי עורך הדין שייצג אותה בתביעותיה מול ממשלת גרמניה, ודורש שכר טרחה כפול. עורך הדין הגיש נגד ניצולת השואה תביעה לבית משפט השלום בתל אביב, והקליניקה מנהלת עבור ניצולת השואה את ההליך המשפטי, בטענה כי פרשנותו של התובע את חוקי הגבלת שכר הטרחה אינה סבירה משפטית.
* הקליניקה סיפקה מענה טלפוני לעשרות פניות בנושא מניצולי שואה בני משפחותיהם ואנשי מקצוע במטרה לאפשר להם להבין את החקיקה בנושא ואת אפשרויות הפעולה העומדות בפניהם.

**כאמור, בין היתר, בזכות פעילות הקליניקה בשנים האחרונות, החליטה שרת המשפטים השנה לאפשר ייצוג חינם לניצולי שואה הנתבעים בתביעות הוצאה לפועל על ידי עורכי דין ואנשי תיווך**

1. **מיצוי זכויות מול הרשות לניצולי שואה**

הסטודנטים סייעו השנה לניצולי שואה בהתמודדות מול הרשות לזכויות ניצולי השואה. בפניות אלה, הסטודנטים בודקים את הסיכויים המשפטיים של ניצולי שואה לערור על החלטות הרשות ואף עוזרים בכתיבת ערר במקרים המתאימים.

כך למשל, פנייה של ניצולת שואה שלאחר דיון בועדת העררים, הוכרו היא ואחיה כניצולי שואה. אולם בעוד הזכאות של אחיה הוכרה מיום הגשת התביעה על ידם, דהיינו שנת 2001, ניצולת השואה הזו הוכרה רק משנת 2010. פניות של הקליניקה לרשות לזכויות ניצולי שואה לתקן את העוול, נתקבלו חלקית, במובן זה שהרשות הסכימה להקדים את מועד הזכאות לשנת 2008, אולם הבקשה העקרונית לקבל זכאות מיום הגשת התביעה נדחתה בטענה בירוקרטית. בעקבות זאת, הגישה הקליניקה ערר על החלטת הרשות, ומייצגת את ניצולת השואה בדיון שיתקיים במהלך אוקטובר 2014.

במקרים אחרים, באמצעות **מידע וליווי** שנתנה הקליניקה לניצולי שואה, **ניצולי שואה הוכרו כבעלי פגימות חדשות הקשורות לרדיפות** במהלך השואה, אחוזי הנכות הועלו להם והם זכו לקבל תגמול גבוה יותר וכן הטבות נלוות.

1. **מיצוי זכויות כללי לזקנים**

הקליניקה מסייעת לזקנים למצות את זכויותיהם מול גופים וארגונים שונים, כדוגמת ביטוח לאומי, ביטוח פנסיוני – פרטי או מוסדי.

כך למשל, הקליניקה העניקה ייצוג משפטי בועדת ערר על ביטוח סיעודי של ביטוח כלל, וכעת מסייעת לזקן הנזקק לכך לתבוע את חברת הביטוח בשל סירובה להכיר בו כחולה סיעודי.

כך למשל, מסייעת הקליניקה לאשה מבוגרת, שעובדת לאחר גיל הפרישה, להתמודד עם טענות חוב שרירותיות של ביטוח לאומי.

1. **פרסומים**

ב-15.5.14 ו-18.5.14 התראיינה מנהלת הקליניקה לכתבות בידיעות אחרונות במוסף ממון, בנוגע לתביעות הוצאה לפועל נגד ניצולי שואה על ידי אנשי תיווך, והעדר ייצוג הולם של ניצולי שואה.

בעקבות הפרסומים בידיעות אחרונות התראיינה מנהלת הקליניקה לתכנית "ערב חדש" בערוץ 1, בנוגע לתביעות הוצאה לפועל נגד ניצולי שואה.

ביום השואה התראיינה מנהלת הקליניקה לרדיו ברשת ב' וסיפרה על המצוקות איתן מתמודדים ניצולי השואה בשנת 2014.

ב-26.7.14 התפרסמה כתבה ב"אולפן שישי" בערוץ 2 שהתייחסה לתביעות שהוגשו נגד ניצולי שואה על ידי אנשי התיווך. לכתבה התראיינה גב' ביסמוט, שהקליניקה ייצגה אותה בתביעה שהוגשה נגדה על ידי רחל דואני. בסיום הכתבה הוזכרה הקליניקה כמי שמספקת ייצוג לניצולי שואה בתביעות מסוג זה.

**סיכום שנת תשע"ד**

לאחר הפסקת פעילות קצרה של הקליניקה, בשנת תשע"ד שבה הקליניקה להיות גורם משמעותי בין הגופים השונים העוסקים בתחומי הזקנה וניצולי השואה, ונתנה מענה מקצועי לעשרות זקנים ובני משפחותיהם באמצעות קו הפניות, תוך שימת דגש על מענה מהיר, מקצועי ואיכותי לפונים.

הקליניקה מרכזת ידע מקצועי בתחום הזקנה בכלל וניצולי השואה בפרט, ובשנת תשע"ד שמשה מאגר מקצועי ואובייקטיבי לגורמים ממשלתיים ביניהם הכנסת, האפוטרופוס הכללי ועוד.

בשנת תשע"ד פעלה הקליניקה להנגשת מידע לציבור הזקנים וניצולי שואה באמצעות דפי מידע וערבי עיון, אליהם הוזמן הקהל הרחב, תוך מתן עדכון על שינויים ורפורמות וכן ניסיון לעורר דיון בנושאים המצויים במחלוקת.

בשנת תשע"ד לקחו הסטודנטים חלק בפעילות הקליניקה – במתן מענה לפונים ועבודה על פרויקטים מחקריים - ובכך עברו חוויה מעשירה ותרמו תרומה משמעותית לקהילה. הקורס העיוני, בשילוב עם תרומה חברתית, חושפים את הסטודנטים לתפיסות חברתיות שונות ומעודדים חשיבה ביקורתית, שתלווה את הסטודנטים, במהלך הקריירה המשפטית שלהם, מכאן ואילך.

הסטודנטים בקורס אף רכשו כלים פרקטיים ומיומנות להתמודדות עם המענה לפונים, שהינו מענה אנושי ומקצועי כאחד. כלים אלה, בשילוב עם ההנחייה הצמודה, ישמשו אותם בעתיד כמתמחים ועורכי דין.

הקליניקה מהווה צומת בין עשייה חברתית ותרומה לקהילה לבין מאגר הידע האקדמי, ובכך ייחודה. ייחודיות זו של הקליניקה מקנה לה חשיבות רבה לביצוע שינויים וקידום תחום הזקנה וניצולי השואה בישראל. בשנת תשע"ה אנו שואפים להמשיך בעשייה זו ולהרחיבה באמצעים נוספים ושיתופי פעולה רבים.

 **עו"ד לילך שלום**

**תודות**

תודתנו נתונה לכל האנשים, שעזרתם מאפשרת את פעילותה השוטפת של הקליניקה:

הסטודנטים שלקחו חלק בקליניקה בשנת תשע"ד והשקיעו שעות מרובות בפעילות הקליניקה;

ד"ר לילך לוריא שליוותה את הקליניקה במהלך השנה והעשירה בידע הרב שלה את הסטודנטים הן בקורס העיוני והן בלווי הפרויקטים;

עו"ד ארז יצחקי שנתן מזמנו וניסיונו הרב ;

צוות הפקולטה פרופסור שחר ליפשיץ, ד"ר יעקב חבה, עו"ד מרב גבעון, מר אורי גולדשמידט, מר אבשלום שטיינמץ, הגב' לימור שדה והגב' סילבי ליפסקר שתמכו בעשייה היומיומית;

כל האנשים והארגונים אשר תרמו להכשרת הסטודנטים בקליניקה:

עו"ד אודי מוזס מועידת התביעות, עו"ד דוד נויהוף מעמותת אביב לשואה, ד"ר שרה אלון, ד"ר דניאל גוטליב וצוות החוקרים הבכירים של המוסד לביטוח לאומי, עו"ד אינה סולטנוביץ'-דוד, עו"ד שושנה גביש;

ולמערך הקליניקות בפקולטה למשפטים - ד"ר שירי רגב-מסלם מנהלת מערך הקליניקות ומזכירות המערך אורית ביננבוים, ענבל רונאל ונירית ביטון, שנתנו מעצמן בכל עת.